Man aan VSA uitgelewer oor kinderporno | Maroela Media
'n Man van Kaapstad word na die VSA uitgelewer om verhoor te word vir die beweerde vervaardiging en verspreiding van kinderpornografie.
Denver Carolissen word Donderdag na die VSA gevlieg. Hy word daarvan beskuldig dat hy 'n agtjarige meisie seksueel mishandel het en foto's daarvan versprei het onder die skuilnaam Danielle Dickens. Die foto's is deur geheime agente onderskep.
Carolissen het glo ook nog foto's rondgestuur van minderjariges wat betrokke is in eksplisiete seksuele gedrag. In hofdokumente word daar aangevoer dat Carolissen aan een van die geheime agente gesê het dat hy talle eksplisiete pornografiese video's het om uit te ruil en dat hy ook "private goed" het van 'n 12-jarige meisie met wie hy "speel" sedert sy agt jaar oud was.
Carolissen se aansoek teen sy uitlewering is vroeër van die hand gewys. Die VSA het ondersoek ingestel na die foto's wat Carolissen glo gestuur het en vasgestel dat die IP-adres wat gebruik is, opgestel is deur 'n persoon met 'n Suid-Afrikaanse selfoonnommer.
Carolissen se Gmail-e-posrekening is ook nagegaan en daar is glo op 120 000 e-posse afgekom. Al die e-posse het glo pornografie bevat. In een van die e-posse wat in Augustus 2014 gestuur is, is daar 'n video wat wys hoe 'n man 'n jong meisie verkrag.
Die Amerikaanse regering het die Suid-Afrikaanse owerhede versoek om Carolissen in hegtenis te neem. Op 22 Julie 2015 het die Kuilsrivier-landdroshof beslis dat Carolissen uitgelewer kan word. Die minister van justisie het ook nou die uitlewering goedgekeur.
Carolissen sal in die VSA op drie aanklagte van seksuele uitbuiting van 'n minderjarige en vyf aanklagte van die verspreiding van kinderpornografie teregstaan. Indien hy skuldig bevind word, kan hy tussen 15 en 30 jaar tronkstraf opgelê asook met $250 000 beboet word op elke klag van die verspreiding van kinderpornografie.